2 bewaarders vermis ná hul kano konfiskeer | Maroela Media
Twee wildbewaarders van Kwazulu-Natal word sedert Vrydag vermis nadat hulle in 'n kano gevaar het waarop hulle beslag gelê het.
Ezemvelo KZN Wildlife het Sondag in 'n verklaring gesê die twee veldwagters was deel van 'n groep van vier bewaarders wat op onwettige visnette in die Nhalabane-meer by die Enseleni-natuurreservaat afgekom het. "Naby die nette was 'n kano wat vermoedelik deur die mense, wat die nette in die water gesit het, gebruik is," lui die verklaring.
Die bewaarders het besluit om op die kano beslag te lê. Hulle het glo besluit om in die water daarmee te vaar, omdat dit te swaar sou wees om te dra. Die ander twee bewaarders het met die motor teruggery na hul hoofkwartiere en agterdogtig geraak ná hul kollegas nie opgedaag het nie.
Polisieduikers en die honde-eenheid is ontbied en tot dusver is die soektog onsuksesvol. Hulle het wel 'n roeispaan gevind. "Ons is positief dat die wagters steeds lewe en ons sal nie ophou soek tot ons hulle kry nie," het die verklaring gesê.